Gesin in rou ná seun (15) se skielike doodJerry Goddard. Foto: Facebook Toe Jerry Goddard (15), ŉ gr. 9-leerder van Bloemfontein, Dinsdagmiddag by sy ouma se huis weg is, het hy gesê hy sal haar “eendag” weer sien. Ure later het sy die skoknuus van sy dood gekry. “Jerry was my sonstraal. Hy sou altyd uit sy pad gaan om iets vir iemand anders te doen. As ek nou my oë toemaak, sien ek hom nog hier voor my staan. Ek dink nie [sy dood] is iets wat ek ooit sal verwerk nie,” het Aletta Lindeque, Jerry se ouma, Donderdag aan Maroela Media gesê. Lindeque vertel Jerry, ŉ leerder van Hoërskool Sand du Plessis, het Dinsdagmiddag oudergewoonte by haar gekuier terwyl sy ouers by die werk was. Volgens haar was Jerry stiller as gewoonlik en het nie gelag en grappies gemaak soos altyd nie. “Ek het hom gevra wat fout is, maar hy het gesê niks. Hy was nooit regtig ŉ kind wat oor sy gevoelens gepraat het nie, maar hy het ook nie uitermatig ontsteld gelyk nie,” het sy gesê. “Later het hy gesê hy gaan nou huis toe en ek het hom gevra, ‘nou wanneer sien Oumie jou weer? Kom jy môre weer na my toe?’ Hy het geantwoord, ‘Ek weet nie, Oumie. Jy sal my eendag weer sien.’” Omstreeks 16:00 die middag het Jerry se stiefpa en ŉ buurseun op sy liggaam in die motorhuis van die gesin se huis in Wilgehof afgekom waar hy na bewering homself opgehang het. “Daar is soveel vrae. Toe hy my gegroet het, sou ek nooit kon dink dat dit sou gebeur nie. Ek dink nie ons sal ooit weet wat die oorsaak was nie. Die rede hiervoor is saam met hom weg,” het Lindeque hartseer gesê. Sy het gesê dit is veral Jerry se ma, Maggie, wat dit baie moeilik hanteer. “Sy vra ook hoekom, hoekom, hoekom. Sy is bitter, bitter hartseer.” Volgens Lindeque was Jerry betrokke by baie sportsoorte by die skool en ŉ vriendelike kind wat altyd gelag het. “Ek weet van geen kinders wat Jerry by die skool gespot het of iets anders wat fout was nie. Ons moet ons seker maar hierby berus. Dit help nie om nou vinger te wys nie. Maar ek dink nie dit is iets wat jy ooit regtig kan verwerk nie.” ŉ Gedenkdiens sal na verwagting volgende week Vrydag vir Jerry gehou word.